Japán - Több mint 20 ezer halott és eltûnt
Kilenc nappal a Japánt sújtó földrengés és szökõár után több mint 20 ezerre emelkedett a halottak és az eltûntek száma.
A japán rendõrség vasárnap közzétett legfrissebb veszteségmérlege szerint legkevesebb 8133-an haltak meg a katasztrófában, és a hivatalosan eltûntként számon tartott személyek száma 12 272.
A március 11-i elemi csapás ezzel a legnagyobb szerencsétlenségnek számít Japán második világháború utáni történelmében. Arra számítanak, hogy a halottak és eltûntek száma tovább növekszik. A Kyodo japán hírügynökség vasárnap idézett egy helyi rendõrfõnököt Mijagi prefektúrából, aki szerint csak ebben az egy közigazgatási egységben 15 ezren veszítették életüket.
A legsúlyosabban érintett területek közé tartozik Minamiszanriku, ahol a cunami óta 9500 lakos nem adott semmiféle életjelet. Japán 47 prefektúrája közül összesen 12-t érintett közvetlenül a katasztrófa - jelentette vasárnap az Aszahi Simbun címû japán lap ideiglenes veszteségmérlegében. A legtöbb halálos áldozat Mijagi prefektúrában volt, ezt követik Ivate és Fukusima prefektúrák. Különbözõ adatok szerint 360-400 ezerre tehetõ azok száma, akik szükségszállásokon húzták meg magukat.
Japán